সংসার জীবনে স্বামীর সঙ্গে সুসম্পর্ক নেই অভিনেত্রী সুবর্ণা মোস্তফার। স্বামীর ঘর আজ বড় তিক্তময়। সারাক্ষণই ঝগড়ায় লিপ্ত থাকেন দুজন। বলা যায়, স্বামীর সঙ্গে কোনোভাবেই মিল হচ্ছে না। সিদ্ধান্ত নিতে পারছিলেন না কী করবেন। তাই ঝড়ের রাতে এক্স বয়ফ্রেন্ডের হাত ধরে স্বামীর ঘর ছাড়লেন তিনি। অতীত স্মৃতিকে নতুনভাবে সাজিয়ে সুখের ঘর বাঁধলেন। তবুও শেষ রক্ষা হয়নি। জীবনের কালো ঝড়ের রাত শেষ হতেই বুঝতে পারেন তিনি মস্ত ভুল করেছেন। এটি সুবর্ণার বাস্তব জীবনের কোনও ঘটনা নয়। ‘কালো ঝড়’ নামে একটি নাটকে এরকম চরিত্রে অভিনয় করেন সুবর্ণা মোস্তফা। এতে অভিনয় প্রসঙ্গে তিনি বলেন, ‘নাটকের গল্পটি খুবই সুন্দর। অভিনয় করে দারুণভাবে উপভোগ করেছি। আশা করি, দর্শকের কাছে ভালো লাগবে।’ পান্থ শাহরিয়ারের রচনায় নাটকটি পরিচালনা করেছেন আরিফ খান। সুবর্ণা মোস্তফার স্বামীর চরিত্রে অভিনয় করেছেন রাইসুল ইসলাম আসাদ। এতে আরও অভিনয় করেন শহীদুজ্জামান সেলিম ও তিশা । ঈদে নাটকটি যে কোনো টিভি চ্যানেলে প্রচার হবে বলে নির্মাতা জানান ।